《明月歌二首 其二》
宋代·米芾

姮娥窃药为飞仙，夜食丹霞凌紫烟。瞥开银碧排翠钿，信手拂紫新妆妍。

蛾眉点出争婵娟，皎然娇额临风前。佳人再拜心拳拳，多生端有好姻缘。

掀云直指乌号悬，下射万顷杨花毡。南飞惊鹊殊可怜，北堂人冷空无眠。

彩霞欲掣舞衣揎，水精梳插笼鬓蝉。方诸滴沥生流泉，老蚌呼吸凝芳鲜。

谁家破镜飞上天，满林玉玦相勾连。多情应照载花船，无穷解趁寻春鞭。

蓂荚自与桂华偏，驹隙谁争白兔先。斯须几望抟清圆，白毫宛转吞大千。

纤埃不隔知无边，蕊宫可掬疑深穿。琼华随步翻绣筵，琉璃倒海倾长川。

买来曾不用一钱，笙歌醉赏须年年。

作者简介：米芾（1051-1107），北宋书法家、画家，书画理论家。祖籍太原，迁居襄阳。天资高迈、人物萧散，好洁成癖。被服效唐人，多蓄奇石。世号米颠。书画自成一家。能画枯木竹石，时出新意，又能画山水，创为水墨云山墨戏，烟云掩映，平淡天真。善诗，工书法，精鉴别。擅篆、隶、楷、行、草等书体，长于临摹古人书法，达到乱真程度。宋四家之一。曾任校书郎、书画博士、礼部员外郎。